พระราชบัญญัติองค์การโทรศัพท์แห่งประเทศไทย พ.ศ. 2497
วันที่ประกาศ: 1954-03-09

content: พระราชบัญญัติ องค์การโทรศัพท์แห่งประเทศไทย พ.ศ. ๒๔๙๗
content: ภูมิพลอดุลยเดช ป.ร. ให้ไว้ ณ วันที่ ๒๔ กุมภาพันธ์ พ.ศ. ๒๔๙๗ เป็นปีที่ ๙ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้า ฯ ให้ประกาศว่า โดยที่เป็นการสมควรจัดตั้งองค์การโทรศัพท์แห่งประเทศไทย จึงทรงพระกรุณาโปรดเกล้า ฯ ให้ตราพระราชบัญญัติขึ้นไว้ โดยคำแนะนำและยินยอมของสภาผู้แทนราษฎร ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติองค์การโทรศัพท์แห่งประเทศไทย พ.ศ. ๒๔๙๗”
sectionNo: 2
content: มาตรา ๒ พระราชบัญญัตินี้ให้ใช้บังคับในจังหวัดพระนครและจังหวัดธนบุรี ตั้งแต่วันถัดจากวันประกาศในราชกิจจานุเบกษาเป็นต้นไป เมื่อจะใช้บังคับพระราชบัญญัตินี้ในจังหวัดอื่นใด ให้ประกาศโดยพระราชกฤษฎีกา
sectionNo: 3
content: มาตรา ๓ ตั้งแต่วันใช้บังคับพระราชบัญญัตินี้ในจังหวัดใดให้ยกเลิกบรรดาบทกฎหมาย กฎ และข้อบังคับอื่น ๆ ในส่วนที่มีบัญญัติไว้แล้วในพระราชบัญญัตินี้ หรือซึ่งแย้ง หรือขัดกับบทแห่งพระราชบัญญัตินี้ในจังหวัดนั้น
sectionNo: 4
content: มาตรา ๔ ในพระราชบัญญัตินี้ “องค์การโทรศัพท์” หมายความว่า องค์การโทรศัพท์แห่งประเทศไทย ซึ่งจัดตั้งขึ้นตามพระราชบัญญัตินี้ “พนักงาน” หมายความว่า พนักงานขององค์การโทรศัพท์ “ผู้อำนวยการ” หมายความว่า ผู้อำนวยการขององค์การโทรศัพท์ “คณะกรรมการ” หมายความว่า คณะกรรมการขององค์การโทรศัพท์ “รัฐมนตรี”
sectionNo: 4
content: หมายความว่า รัฐมนตรีผู้รักษาการตามพระราชบัญญัตินี้
sectionNo: 5
content: มาตรา ๕ ให้รัฐมนตรีว่าการกระทรวงคมนาคมรักษาการตามพระราชบัญญัตินี้ และให้มีอำนาจออกกฎกระทรวงเพื่อปฏิบัติการตามพระราชบัญญัตินี้ กฎกระทรวงนั้น เมื่อได้ประกาศในราชกิจจานุเบกษาแล้วให้ใช้บังคับได้
sectionNo: 1
content: หมวด ๑ การจัดตั้ง ทุน และเงินสำรอง
sectionNo: 6
content: มาตรา ๖ ให้จัดตั้งองค์การขึ้นองค์การหนึ่ง เรียกว่า “องค์การโทรศัพท์แห่งประเทศไทย” มีวัตถุประสงค์เพื่อจัดดำเนินการและนำมาซึ่งความเจริญของกิจการโทรศัพท์ เพื่อประโยชน์แห่งรัฐและประชาชน และดำเนินธุรกิจอันเกี่ยวกับกิจการโทรศัพท์และธุรกิจอื่นที่ต่อเนื่อง ใกล้เคียงกับ หรือซึ่งเป็นประโยชน์แก่กิจการโทรศัพท์
sectionNo: 7
content: มาตรา ๗ ให้องค์การโทรศัพท์เป็นนิติบุคคล
sectionNo: 8
content: มาตรา ๘ องค์การโทรศัพท์มีสำนักงานแห่งใหญ่อยู่ในจังหวัดพระนคร และจะตั้งสำนักงานสาขาหรือตัวแทนขึ้น ณ ที่ใดภายในราชอาณาจักรก็ได้ และจะตั้งสำนักงานสาขาหรือตัวแทนขึ้น ณ ต่างประเทศในเมื่อได้รับอนุมัติจากรัฐมนตรีก็ได้
sectionNo: 9
content: มาตรา ๙ เพื่อดำเนินการตามวัตถุประสงค์ดังกล่าวในมาตรา ๖ ให้องค์การโทรศัพท์มีอำนาจรวมถึง (๑) ถือกรรมสิทธิ์ ครอบครองที่ดินและทรัพย์สินอื่น ๆ มีทรัพยสิทธิต่าง ๆ สร้าง ซื้อ เช่า ให้เช่า ให้เช่าซื้อ ยืม ให้ยืม จัดหา จำหน่าย ทำการแลกเปลี่ยน โอนและรับโอนด้วยประการใด ๆ ซึ่งที่ดิน
sectionNo: 9
content: ทรัพย์สินอื่นหรือสิทธิรับทรัพย์สินที่มีผู้อุทิศให้ และดำเนินงานเกี่ยวกับเครื่องใช้บริการ และความสะดวกต่าง ๆ ของกิจการโทรศัพท์ (๒) ให้บริการต่างๆ เกี่ยวกับกิจการโทรศัพท์ในเรื่องเครื่องโทรศัพท์ อุปกรณ์ เครื่องใช้ และเครื่องบริการต่างๆ (๓) กำหนดอัตราค่าเช่า ค่าดำเนินธุรกิจต่าง ๆ และค่าบริการอื่น ๆ
sectionNo: 9
content: ของกิจการโทรศัพท์ และจัดระเบียบเกี่ยวกับวิธีชำระค่าต่าง ๆ ดังกล่าว (๔) จัดระเบียบเกี่ยวกับความปลอดภัยในการใช้โทรศัพท์ บริการ และความสะดวกต่าง ๆ ของกิจการโทรศัพท์ (๕) กู้ ยืม ให้กู้ ให้ยืมเงิน โดยมีหลักประกันด้วยบุคคลหรือด้วยทรัพย์ (๖)
sectionNo: 9
content: ร่วมการงานหรือสมทบกับบุคคลอื่นเพื่อประโยชน์แห่งกิจการขององค์การโทรศัพท์ รวมทั้งการเข้าเป็นหุ้นส่วนหรือถือหุ้นในห้างหุ้นส่วนหรือนิติบุคคลใดๆ
sectionNo: 10
content: มาตรา ๑๐ ให้กำหนดทุนขององค์การโทรศัพท์เป็นจำนวนเงินหนึ่งร้อยล้านบาท โดยรัฐจ่ายให้เป็นคราว ๆ ตามจำนวนที่เห็นสมควร
sectionNo: 11
content: มาตรา ๑๑ ให้โอนบรรดาทรัพย์สิน สินทรัพย์ ความรับผิด และธุรกิจของกองโทรศัพท์ กรมไปรษณีย์โทรเลข ให้แก่องค์การโทรศัพท์ดำเนินกิจการต่อไป
sectionNo: 12
content: มาตรา ๑๒ ให้จ่ายเงินงบประมาณรายจ่ายสามัญและรายจ่ายวิสามัญลงทุน ประจำปีงบประมาณ พ.ศ. ๒๔๙๗ ของกองโทรศัพท์ กรมไปรษณีย์โทรเลข และงบประมาณอื่นใด ตามสิทธิที่กองโทรศัพท์ กรมไปรษณีย์โทรเลข ได้รับจากรัฐบาลอยู่แล้ว เป็นทุนประเดิมให้แก่องค์การโทรศัพท์ นอกจากเงินที่รัฐจ่ายแล้ว
sectionNo: 12
content: ให้นำสินทรัพย์ที่รับโอนมาจากกรมไปรษณีย์โทรเลขเมื่อได้หักหนี้สินออกแล้ว เข้าอยู่ในทุนประเดิมด้วย
sectionNo: 13
content: มาตรา ๑๓ เมื่อได้ประกาศพระราชกฤษฎีกาให้ใช้บังคับพระราชบัญญัตินี้ในจังหวัดใด ให้โอนบรรดาทรัพย์สิน สินทรัพย์ ความรับผิด และธุรกิจเกี่ยวกับกิจการโทรศัพท์ในเขตจังหวัดนั้นจากกองโทรเลข กรมไปรษณีย์โทรเลข ให้แก่องค์การโทรศัพท์ดำเนินกิจการต่อไป ในกรณีดังกล่าวในวรรคก่อน
sectionNo: 13
content: ให้จ่ายเงินตามงบประมาณประจำปีงบประมาณในปีที่ประกาศพระราชกฤษฎีกานั้น ของกองโทรเลข กรมไปรษณีย์โทรเลข บรรดาที่เกี่ยวกับกิจการโทรศัพท์ในเขตจังหวัดนั้น ให้แก่องค์การโทรศัพท์
sectionNo: 14
content: มาตรา ๑๔ บรรดาทรัพย์สิน สินทรัพย์ ความรับผิด และธุรกิจเกี่ยวกับกิจการโทรศัพท์ทางไกล จากเขตจังหวัดพระนครและจังหวัดธนบุรีซึ่งติดต่อกับเขตจังหวัดหนึ่งจังหวัดใด จะโอนจากกองโทรเลข กรมไปรษณีย์โทรเลข ให้แก่องค์การโทรศัพท์เมื่อใด ให้ประกาศโดยพระราชกฤษฎีกา ในกรณีเช่นนี้ ให้นำความในมาตรา ๑๓ วรรคสอง
sectionNo: 14
content: มาใช้บังคับโดยอนุโลม
sectionNo: 15
content: มาตรา ๑๕ ทรัพย์สินขององค์การโทรศัพท์ซึ่งใช้เพื่อดำเนินกิจการและเพื่อประสิทธิภาพแห่งการโทรศัพท์และการคมนาคมสาธารณ ไม่อยู่ในความรับผิดแห่งการบังคับคดี
sectionNo: 16
content: มาตรา ๑๖ ให้องค์การโทรศัพท์ได้รับสิทธิและหน้าที่ต่าง ๆ บรรดาที่กฎหมายให้ไว้แก่กรมไปรษณีย์โทรเลข ในส่วนที่ว่าด้วยการโทรศัพท์
sectionNo: 17
content: มาตรา ๑๗ ให้ประธานกรรมการ กรรมการ ผู้อำนวยการ และพนักงาน เป็นเจ้าพนักงานตามความหมายแห่งกฎหมายลักษณะอาญา
sectionNo: 18
content: มาตรา ๑๘ พระราชบัญญัติโทรเลขและโทรศัพท์ พุทธศักราช ๒๔๗๗ และบรรดากฎ ข้อบังคับ ที่ได้ออกตามพระราชบัญญัตินั้น ในส่วนที่ว่าด้วยการโทรศัพท์ ให้คงใช้บังคับต่อไป ทั้งนี้ เพียงเท่าที่มิได้มีความบัญญัติไว้แล้วในพระราชบัญญัตินี้และที่มิได้มีความแย้ง หรือขัดกับบทแห่งพระราชบัญญัตินี้
sectionNo: 18
content: เพื่อประโยชน์แห่งการนำพระราชบัญญัติและกฎข้อบังคับดังกล่าวในวรรคก่อนมาใช้บังคับต่อไป ให้อ่านคำบางคำในพระราชบัญญัติ และกฎ ข้อบังคับนั้น ดังต่อไปนี้ คำว่า “กรม” และ “กรมไปรษณีย์โทรเลข” ให้อ่านว่า “องค์การโทรศัพท์” คำว่า “อธิบดี” ให้อ่านว่า “ผู้อำนวยการ” คำว่า “พนักงานโทรศัพท์” และ
sectionNo: 18
content: “เจ้าหน้าที่โทรศัพท์” ให้อ่านว่า “พนักงาน”
sectionNo: 19
content: มาตรา ๑๙ ให้องค์การโทรศัพท์ได้รับยกเว้นจากการเสียภาษีอากรตามประมวลรัษฎากร
sectionNo: 20
content: มาตรา ๒๐ เงินสำรองขององค์การโทรศัพท์ ให้ประกอบด้วยเงินสำรองธรรมดาซึ่งตั้งไว้เผื่อขาด เงินสำรองเพื่อไถ่ถอนหนี้ และเงินสำรองอื่นๆ เพื่อความประสงค์แต่ละอย่างโดยเฉพาะ ตามแต่คณะกรรมการจะเห็นสมควร
sectionNo: 21
content: มาตรา ๒๑ เงินสำรองธรรมดาจะนำออกใช้ได้ก็แต่โดยมติของคณะกรรมการด้วยความเห็นชอบจากรัฐมนตรี
sectionNo: 22
content: มาตรา ๒๒ ให้องค์การโทรศัพท์เปิดบัญชีเงินฝากไว้กับธนาคารตามระเบียบของคณะกรรมการซึ่งได้รับความเห็นชอบจากคณะรัฐมนตรี
sectionNo: 2
content: หมวด ๒ การกำกับ ควบคุม และจัดการ
sectionNo: 23
content: มาตรา ๒๓ ให้รัฐมนตรีมีอำนาจและหน้าที่กำกับโดยทั่วไปซึ่งกิจการขององค์การโทรศัพท์ และเพื่อประโยชน์ในการนี้รัฐมนตรีมีอำนาจเรียกประธานกรรมการ กรรมการ ผู้อำนวยการหรือพนักงาน มาชี้แจงข้อเท็จจริง แสดงความคิดเห็น หรือให้ทำรายงานยื่น
sectionNo: 24
content: มาตรา ๒๔ เรื่องที่จะต้องเสนอไปยังคณะรัฐมนตรีตามความในพระราชบัญญัตินี้ ให้นำเสนอรัฐมนตรีเพื่อเสนอต่อไปยังคณะรัฐมนตรี
sectionNo: 25
content: มาตรา ๒๕ ให้มีคณะกรรมการขององค์การโทรศัพท์คณะหนึ่ง ประกอบด้วยประธานกรรมการหนึ่งคน และกรรมการอื่นอีกไม่น้อยกว่าสี่คน แต่ไม่เกินหกคน เป็นผู้ควบคุมและดูแลโดยทั่วไปซึ่งกิจการขององค์การโทรศัพท์ ประธานกรรมการ และกรรมการ ต้องมีสัญชาติไทย
sectionNo: 25
content: และอย่างน้อยจะต้องมีผู้มีความรู้และความจัดเจนเกี่ยวกับการโทรศัพท์หนึ่งคน เกี่ยวกับการโทรคมนาคมหนึ่งคน และเกี่ยวกับการเศรษฐกิจหรือการเงินอีกหนึ่งคน
sectionNo: 26
content: มาตรา ๒๖ ผู้มีลักษณะอย่างหนึ่งอย่างใดดังต่อไปนี้ ต้องห้ามมิให้เป็นประธานกรรมการ กรรมการ หรือผู้อำนวยการ คือ (๑) มีส่วนได้เสียในสัญญากับองค์การโทรศัพท์ หรือในกิจการที่กระทำให้แก่องค์การโทรศัพท์ ทั้งนี้ ไม่ว่าโดยตรงหรือโดยทางอ้อม (๒) เป็นพนักงาน
sectionNo: 27
content: มาตรา ๒๗ ให้คณะรัฐมนตรีเป็นผู้มีอำนาจแต่งตั้ง หรือถอดถอนประธานกรรมการ และกรรมการขององค์การโทรศัพท์
sectionNo: 28
content: มาตรา ๒๘ ให้ประธานกรรมการ และกรรมการที่ได้รับแต่งตั้ง ดำรงตำแหน่งคราวละห้าปี ในกรณีที่มีการแต่งตั้งซ่อม หรือเพิ่มเติมประธานกรรมการ หรือกรรมการ ประธานกรรมการหรือกรรมการที่ได้รับแต่งตั้งซ่อมหรือเพิ่มเติมขึ้นนั้นให้ดำรงตำแหน่งเพียงเท่ากำหนดเวลาของกรรมการชุดนั้น เมื่อครบกำหนดตามวาระดังกล่าวในวรรคก่อน
sectionNo: 28
content: หากยังมิได้มีการแต่งตั้งกรรมการขึ้นใหม่ ให้ประธานกรรมการ และกรรมการ ที่พ้นจากตำแหน่งตามวาระนั้น รักษาการในตำแหน่งต่อไปจนกว่าคณะกรรมการที่แต่งตั้งขึ้นใหม่จะเข้ารับหน้าที่ ประธานกรรมการ และกรรมการ ที่พ้นจากตำแหน่งตามวาระ อาจได้รับแต่งตั้งอีกก็ได้
sectionNo: 29
content: มาตรา ๒๙ ประธานกรรมการ และกรรมการ ย่อมพ้นจากตำแหน่งก่อนถึงวาระตามความในมาตรา ๒๘ เมื่อ (๑) ตาย (๒) ลาออก (๓) คณะรัฐมนตรีให้ออก (๔) เป็นบุคคลล้มละลาย หรือเป็นผู้ไร้ความสามารถ (๕) ขาดการประชุมคณะกรรมการกว่าสามครั้งต่อเนื่องกันโดยไม่มีเหตุอันสมควร (๖) ขาดคุณสมบัติตามมาตรา ๒๕ หรือต้องห้ามตามมาตรา ๒๖
sectionNo: 30
content: มาตรา ๓๐ ให้คณะรัฐมนตรีเป็นผู้กำหนดเงินผลประโยชน์ตอบแทนของประธานกรรมการ และกรรมการ ประธานกรรมการ กรรมการ ผู้อำนวยการ และพนักงานอาจได้รับเงินรางวัลตามระเบียบที่คณะรัฐมนตรีกำหนด
sectionNo: 31
content: มาตรา ๓๑ ภายใต้บังคับมาตรา ๓๙ และมาตรา ๔๐ ให้คณะกรรมการมีอำนาจและหน้าที่วางนโยบาย และควบคุมดูแลโดยทั่วไปซึ่งกิจการขององค์การโทรศัพท์ โดยความเห็นชอบของรัฐมนตรี อำนาจและหน้าที่เช่นว่านี้ให้รวมถึง (๑) ดำเนินกิจการตามความในมาตรา ๖ และมาตรา ๙ (๒) วางระเบียบข้อบังคับเกี่ยวกับการบริหารงานต่าง ๆ (๓)
sectionNo: 31
content: วางข้อบังคับว่าด้วยการบรรจุ การแต่งตั้ง การเลื่อนขั้นเงินเดือน การตัดเงินเดือน การลดขั้นเงินเดือน การถอดถอน และระเบียบวินัยของพนักงาน ตลอดจนกำหนดจำนวนอัตราตำแหน่ง อัตราเงินเดือน ค่าจ้าง และเงินอื่นๆ ของพนักงาน (๔) ตั้งอัตราค่าเช่าเครื่องโทรศัพท์ ค่าดำเนินธุรกิจต่างๆ และค่าบริการอื่นๆ (๕)
sectionNo: 31
content: กำหนดอัตราเงินสะสมของผู้อำนวยการ และพนักงาน และวางระเบียบการจ่ายคืนเงินสะสม ข้อบังคับว่าด้วยระเบียบปฏิบัติงานที่คณะกรรมการวางขึ้นนั้น ถ้ามีข้อความจำกัดอำนาจผู้อำนวยการในการทำนิติกรรมไว้ประการใด ให้รัฐมนตรีประกาศข้อบังคับที่มีข้อความเช่นว่านั้นในราชกิจจานุเบกษา
sectionNo: 32
content: มาตรา ๓๒ ให้คณะกรรมการมีอำนาจแต่งตั้งผู้อำนวยการด้วยความเห็นชอบของคณะรัฐมนตรี และให้อยู่ในตำแหน่งได้โดยไม่มีกำหนดเวลา แต่ในกรณีที่บกพร่องต่อหน้าที่หรือหย่อนสมรรถภาพ หรือมีเหตุผลอันสมควรอื่น คณะกรรมการจะให้ออกจากตำแหน่งด้วยความเห็นชอบของคณะรัฐมนตรีก็ได้
sectionNo: 32
content: ผู้อำนวยการจะต้องเป็นผู้ที่มีความรู้และความจัดเจนเกี่ยวกับการโทรศัพท์และการโทรคมนาคม และให้เป็นกรรมการโดยตำแหน่ง ให้ผู้อำนวยการได้รับเงินเดือนตามที่คณะกรรมการกำหนด
sectionNo: 33
content: มาตรา ๓๓ ให้ผู้อำนวยการมีอำนาจ (๑) แต่งตั้ง ถอดถอน เลื่อนขั้นเงินเดือน ตัดเงินเดือน หรือลดขั้นเงินเดือน ตลอดจนลงโทษทางวินัยแก่พนักงาน ทั้งนี้ ต้องเป็นไปตามข้อบังคับที่คณะกรรมการกำหนด (๒) วางระเบียบเกี่ยวกับการปฏิบัติงานขององค์การโทรศัพท์ โดยไม่แย้งหรือขัดต่อระเบียบข้อบังคับที่คณะกรรมการวางไว้
sectionNo: 34
content: มาตรา ๓๔ เครื่องแบบและเครื่องหมายพนักงาน มีลักษณะ ชนิด และประเภทเป็นอย่างใด ให้เป็นไปตามที่กำหนดในกฎกระทรวง
sectionNo: 35
content: มาตรา ๓๕ ผู้ใดแต่งเครื่องแบบ หรือประดับเครื่องหมายของพนักงานโดยไม่มีสิทธิ เพื่อให้บุคคลอื่นเชื่อว่าตนมีสิทธิ หรือแต่งเลียนเครื่องแบบ เครื่องหมายของพนักงาน เพื่อให้บุคคลอื่นหลงเชื่อว่าตนเป็นพนักงาน มีความผิดต้องระวางโทษจำคุกไม่เกินหนึ่งปี หรือปรับไม่เกินห้าร้อยบาท หรือทั้งจำทั้งปรับ
sectionNo: 36
content: มาตรา ๓๖ ให้ผู้อำนวยการเป็นผู้บริหารกิจการขององค์การโทรศัพท์ให้เป็นไปตามกฎหมาย ระเบียบ ข้อบังคับ และนโยบายที่คณะกรรมการกำหนด และให้มีอำนาจบังคับบัญชาพนักงานทุกตำแหน่ง ผู้อำนวยการต้องรับผิดชอบต่อคณะกรรมการในการบริหารกิจการขององค์การโทรศัพท์
sectionNo: 37
content: มาตรา ๓๗ ในกรณีจำเป็นและรีบด่วน ซึ่งคณะกรรมการดำเนินกิจการตามมาตรา ๖ และมาตรา ๙ ไม่ได้ทันท่วงที ให้ผู้อำนวยการดำเนินกิจการไปได้ก่อน แต่ต้องรีบรายงานต่อคณะกรรมการโดยไม่ชักช้า
sectionNo: 38
content: มาตรา ๓๘ ในกิจการที่เกี่ยวกับบุคคลภายนอก ให้ผู้อำนวยการเป็นผู้กระทำการในนามขององค์การโทรศัพท์ และเป็นตัวแทนขององค์การโทรศัพท์ และเพื่อการนี้ ผู้อำนวยการอาจมอบอำนาจให้ตัวแทนขององค์การโทรศัพท์ที่ได้ตั้งขึ้นตามมาตรา ๘ หรือบุคคลใดๆ ปฏิบัติกิจการเฉพาะอย่างแทนได้ แต่ทั้งนี้
sectionNo: 38
content: ต้องเป็นไปตามระเบียบข้อบังคับที่คณะกรรมการกำหนด ในกรณีที่มีข้อบังคับซึ่งได้ประกาศในราชกิจจานุเบกษาตามมาตรา ๓๑ วรรคท้าย กำหนดไว้ว่า นิติกรรมใดผู้อำนวยการจะทำได้ก็แต่โดยความเห็นชอบของคณะกรรมการก่อน บรรดานิติกรรมที่ผู้อำนวยการทำขึ้นโดยมิได้รับความเห็นชอบดังกล่าวย่อมไม่ผูกพันองค์การโทรศัพท์
sectionNo: 38
content: เว้นแต่คณะกรรมการจะให้สัตยาบัน
sectionNo: 3
content: หมวด ๓ ความสัมพันธ์กับรัฐบาล
sectionNo: 39
content: มาตรา ๓๙ ในการดำเนินกิจการขององค์การโทรศัพท์ ให้คำนึงถึงประโยชน์ของรัฐและของประชาชน
sectionNo: 40
content: มาตรา ๔๐ องค์การโทรศัพท์จะต้องได้รับความเห็นชอบจากคณะรัฐมนตรีก่อน จึงจะดำเนินกิจการดังต่อไปนี้ได้ คือ (๑) เลิกชุมสายโทรศัพท์ หรือโทรศัพท์ทางไกล (๒) เพิ่ม หรือลดทุน (๓) กู้ยืมเงินครั้งหนึ่งเป็นจำนวนเงินเกินกว่าสามล้านบาท (๔) จำหน่ายอสังหาริมทรัพย์ (๕) ตั้งอัตราค่าเช่าเครื่องโทรศัพท์ และค่าบริการอื่น
sectionNo: 40
content: ๆ
sectionNo: 41
content: มาตรา ๔๑ ให้องค์การโทรศัพท์จัดทำงบประมาณประจำปีโดยให้แยกเป็นงบลงทุนและงบทำการ สำหรับงบลงทุน ให้นำเสนอคณะรัฐมนตรีเพื่อพิจารณาและให้ความเห็นชอบ ส่วนงบทำการ ให้นำเสนอคณะรัฐมนตรีเพื่อทราบ
sectionNo: 42
content: มาตรา ๔๒ รายได้ที่องค์การโทรศัพท์ได้รับจากการดำเนินกิจการ ให้ตกเป็นขององค์การโทรศัพท์ สำหรับเป็นค่าใช้จ่ายต่างๆ รายได้ที่ได้รับในปีหนึ่งๆ เมื่อได้หักค่าใช้จ่ายสำหรับดำเนินกิจการ ค่าภาระต่าง ๆ ที่เหมาะสม เช่น ค่าบำรุงรักษา ค่าเสื่อมราคา
sectionNo: 42
content: และเงินสมทบกองทุนสำหรับจ่ายสงเคราะห์ผู้ปฏิบัติงานในองค์การโทรศัพท์และครอบครัว เงินผลประโยชน์ตอบแทน และเงินรางวัลตามมาตรา ๓๐ เงินสำรองธรรมดาซึ่งตั้งไว้เผื่อขาด เงินสำรองเพื่อขยายกิจการ เงินสำรองไถ่ถอนหนี้ และเงินลงทุนตามงบลงทุนที่ได้รับความเห็นชอบตามความในมาตรา ๔๑ แล้ว
sectionNo: 42
content: เหลือเท่าใดให้นำส่งเป็นรายได้ของรัฐ แต่ถ้ารายได้มีจำนวนไม่พอสำหรับรายจ่ายดังกล่าว นอกจากเงินสำรองที่ระบุไว้ในวรรคสอง และองค์การโทรศัพท์ไม่สามารถหาเงินจากทางอื่น รัฐพึงจ่ายเงินให้แก่องค์การโทรศัพท์เท่าจำนวนที่จำเป็น
sectionNo: 43
content: มาตรา ๔๓ ให้คณะกรรมการทำรายงานปีละครั้งเสนอรัฐมนตรี รายงานนี้ให้กล่าวถึงผลงานขององค์การโทรศัพท์ในปีที่ล่วงแล้ว พร้อมด้วยคำชี้แจงเกี่ยวกับนโยบายของคณะกรรมการ โครงการ และแผนงานที่จะจัดทำในภายหน้า
sectionNo: 4
content: หมวด ๔ การอุทธรณ์ และการสงเคราะห์
sectionNo: 44
content: มาตรา ๔๔ ให้พนักงานมีสิทธิอุทธรณ์เกี่ยวกับคำสั่งลงโทษได้ ตามระเบียบข้อบังคับที่คณะกรรมการกำหนด
sectionNo: 45
content: มาตรา ๔๕ ให้องค์การโทรศัพท์จัดให้มีกองทุนสำหรับจ่ายสงเคราะห์ผู้ปฏิบัติงานในองค์การโทรศัพท์และครอบครัว ในกรณีพ้นจากตำแหน่ง ประสบอุบัติเหตุ เจ็บป่วย หรือกรณีอื่นอันควรแก่การสงเคราะห์ การจัดให้ได้มาซึ่งกองทุนดังกล่าวในวรรคก่อน การกำหนดประเภทของผู้ที่พึงได้รับการสงเคราะห์จากกองทุน
sectionNo: 45
content: และหลักเกณฑ์การสงเคราะห์ ตลอดจนการจัดการเกี่ยวกับกองทุนให้เป็นไปตามระเบียบข้อบังคับที่คณะกรรมการกำหนด ระเบียบข้อบังคับดังกล่าวในวรรคก่อนให้นำเสนอคณะรัฐมนตรี เมื่อคณะรัฐมนตรีให้ความเห็นชอบแล้ว ให้ใช้บังคับได้
sectionNo: 5
content: หมวด ๕ การบัญชี การสอบ และการตรวจ
sectionNo: 46
content: มาตรา ๔๖ ให้องค์การโทรศัพท์วางและถือไว้ซึ่งระบบการบัญชีอันถูกต้อง แยกตามประเภทงานส่วนที่สำคัญ มีการสอบบัญชีภายในเป็นประจำ และมีสมุดบัญชีลงรายการ (๑) การรับและจ่ายเงิน (๒) สินทรัพย์และหนี้สิน ซึ่งแสดงการงานที่เป็นอยู่ตามจริง และตามที่ควร ตามประเภทงาน พร้อมด้วยข้อความอันเป็นเหตุที่มาของรายการนั้นๆ
sectionNo: 47
content: มาตรา ๔๗ ทุกปี ให้สำนักงานคณะกรรมการตรวจเงินแผ่นดินเป็นผู้สอบและตรวจบัญชี รวมทั้งการเงินขององค์การโทรศัพท์
sectionNo: 48
content: มาตรา ๔๘ ผู้สอบและตรวจบัญชีมีอำนาจตรวจสอบสรรพสมุดบัญชีและเอกสารหลักฐานต่างๆ ขององค์การโทรศัพท์ เพื่อการนี้ ให้มีอำนาจสอบถามประธานกรรมการ กรรมการ ผู้อำนวยการ และพนักงาน ในองค์การโทรศัพท์
sectionNo: 49
content: มาตรา ๔๙ ผู้สอบบัญชีต้องทำรายงานผลของการสอบบัญชี เสนอคณะรัฐมนตรีภายในหนึ่งร้อยยี่สิบวันนับจากวันสิ้นปีบัญชี และให้องค์การโทรศัพท์โฆษณารายงานประจำปีของปีที่สิ้นไปนั้น แสดงบัญชีงบดุล บัญชีทำการ และบัญชีกำไรขาดทุน ซึ่งผู้สอบบัญชีรับรองว่าถูกต้องแล้ว ภายในหนึ่งร้อยห้าสิบวันนับจากวันสิ้นปีบัญชี
sectionNo: 6
content: หมวด ๖
content: บทเฉพาะกาล
sectionNo: 50
content: มาตรา ๕๐ ในระหว่างที่การโอนกิจการ บรรดาทรัพย์สิน สินทรัพย์ ความรับผิด ธุรกิจและเงิน ตามที่บัญญัติไว้ในมาตรา ๑๐ มาตรา ๑๑ มาตรา ๑๒ มาตรา ๑๓ และมาตรา ๑๔ ยังไม่เสร็จสิ้น ให้กองโทรศัพท์ หรือกองโทรเลข กรมไปรษณีย์โทรเลข แล้วแต่กรณี ดำเนินกิจการโทรศัพท์ดังเช่นเดิมไปพลางก่อน
sectionNo: 51
content: มาตรา ๕๑ เงินรายได้อันเกิดจากกิจการโทรศัพท์เฉพาะส่วนที่ได้โอนไปให้องค์การโทรศัพท์จัดดำเนินการตามพระราชบัญญัตินี้ ซึ่งได้ตั้งรับไว้ในงบประมาณรายรับประจำปีงบประมาณ พ.ศ. ๒๔๙๗ ให้องค์การโทรศัพท์นำส่งเป็นรายได้ของรัฐทั้งหมดโดยไม่หักค่าใช้จ่ายใด ๆ แต่ถ้าองค์การโทรศัพท์มีรายได้เกินสิบหกล้านบาท
sectionNo: 51
content: ให้ส่วนที่เกินสิบหกล้านบาทนั้นตกเป็นขององค์การโทรศัพท์
content: ผู้รับสนองพระบรมราชโองการ จอมพล ป. พิบูลสงคราม นายกรัฐมนตรี
content: หมายเหตุ :- เหตุผลในการประกาศใช้พระราชบัญญัติฉบับนี้ คือ เพื่อความสะดวกในการติดต่อสื่อสารของประชาชน สมควรจะได้ปรับปรุงบริการโทรศัพท์ทุกประเภทให้มีข่ายกว้างขวางและทันสมัยยิ่งขึ้นทุกจังหวัด โดยจัดตั้งเป็นองค์การ จึงเห็นสมควรจัดแยกกิจการโทรศัพท์ในเขตจังหวัดพระนครและจังหวัดธนบุรีซึ่งกองโทรศัพท์
content: กรมไปรษณีย์โทรเลข ดำเนินการอยู่และกิจการโทรศัพท์ในเขตจังหวัดอื่นกับกิจการโทรศัพท์ทางไกลซึ่งกองโทรเลข กรมไปรษณีย์โทรเลข ดำเนินการอยู่นั้น มารวมกันจัดตั้งขึ้นเป็นองค์การโทรศัพท์แห่งประเทศไทย ดำเนินกิจการโทรศัพท์ให้เจริญก้าวหน้ายิ่งขึ้น เพื่อประโยชน์แห่งรัฐและประชาชนสืบไป